# नेपालमा डिजिटल अधिकारको अवस्था

*मिडिया अनुगमन समीक्षात्मक प्रतिवेदन २०२२*

नेपाली मिडियामा बर्ष भरि डिजिटल अधिकार सम्बन्धि कस्ता बिषयबस्तु, संदेश र प्रवृत्ति प्राथमिकतामा परे अनि प्रविधी र इन्टरनेटसंग सम्बन्धित हाम्रो मानवाधिकारको स्वरूप कस्तो देखिन्छ भन्ने छलफल र बहस पस्किनका लागि हामीले गत बर्ष देखि यस समिक्षात्मक प्रतिवेदनको थालनी गरेका हौँ ।

यस वार्षिक मिडिया अनुगमन प्रतिवेदन सन् २०२२ मा (अनुसूची १मा उल्लिखित) मिडियाहरुको अनुगमनबाट आएको समाचारहरुलाई (अनुसूची २ मा) उल्लिखित बिधि अपनाई हाम्रो मिडिया अध्ययन विश्लेषण प्रस्तुत गर्दछौं ।

## १ ) डिजिटलाइजेसनका पहल, अनुभव र असरहरु

बर्ष २०२२ भरी नेपाल सरकार र नीजि क्षेत्रबाट डिजिटल प्रविधि र इन्टरनेटको पहुँच तथा प्रयोगलाई बढावा दिने प्रशस्त कार्यक्रम र अभियानहरु संचालन भए । जसमा [डिजिटल पूर्वाधार बिकास](https://lokaantar.com/story/178309/2022/4/7/interview/anil-kumar-datta), यसमा गरिएको [लगानी](https://gorkhapatraonline.com/news/11565), [नीजि क्षेत्रको भूमिका](https://gorkhapatraonline.com/news/11686), लगायतको बहस र राष्ट्रिय परिचय पत्र सम्बन्धि [जानकारी](https://ekantipur.com/news/2022/05/09/165209779419277901.html), [किसान परिचयपत्र](https://www.imagekhabar.com/news/321697/) तथा [निशुल्क ई सिम](https://myrepublica.nagariknetwork.com/news/nepal-telecom-distributing-free-e-sim/)को वितरण,[एमडीएमएस](https://myrepublica.nagariknetwork.com/news/mdms-system-to-be-fully-implemented-from-december-30/) [इम्बोसड नम्बर प्लेटको डिजाइन](https://www.techpana.com/2022/135986/), [इन्टरनेट जडान](https://baahrakhari.com/detail/365515)को गति द्रुत हुदै गएको, [नागरिक सेवा केन्द्र](https://ekantipur.com/business/2022/12/09/167058500933759955.html)को अवधारणा जस्ता समाचारहरु समाबेश छन् । सरकारले यस बर्ष इन्टरनेट सुशासन सम्बन्धित कानुनहरु जस्तै [विद्युतीय सुशासन आयोग](https://ekantipur.com/business/2022/09/04/166225429322581369.html)को अवधारणा, बिज्ञापनको नियमन गर्ने [क्लिन फिड पोलिसी](https://english.onlinekhabar.com/clean-feed-policy-tv-no-one-happy.html), तथ्यांक बिभाग प्रधानमन्त्री कार्यालय मातहत राख्ने गरी [तथ्यांक बिधेयक](https://www.onlinekhabar.com/2022/08/1176541) पास गरेको छ । यस बर्ष स्थानीय, संघ र प्रादेशिक चुनावको माहोलमा [भोटिंग मेसिन](https://english.onlinekhabar.com/no-electronic-voting-ballot-papers.html), [मतदाता शिक्षा](https://technologykhabar.com/2022/08/22/116852/), [सामाजिक संजालको प्रयोग](https://www.nayapatrikadaily.com/news-details/93975/2022-08-21), [फ्री वाइफाई र इन्टरनेट](https://ekantipur.com/local-elections-2022/2022/04/24/165078980276066113.html)को घोषणापत्र आदिको चर्चा देखिन्छ ।

सरकारका तर्फबाट डिजिटाईजेसन र डिजिटलाइजेसनको पहल पछाडी डिजिटल साक्षरता, सुशासन, [बिकास](https://www.techpana.com/2022/118043/) र सम्वृद्धिको आशय प्रमुख देखिन्छ । जसमा [आर्थिक](https://en.koshionline.com/newsdetails/49409) डिजिटल सुशासनबारे अझ धेरै [पहल](https://baahrakhari.com/detail/373409) भएको देखिन्छ । डिजिटलाइजेसनको पहल स्थानीय, प्रादेशिक र संघीय तहसम्म फैलिदै गएको समेत छ । मिडियाले पनि सरकारी पहललाई प्रमुखताका साथ् उठाएको मिडिया अध्ययनबाट हामीले पायौं । मिडियाले डिजिटल सुशासनको उठान गर्दा आर्थिक [चलखेल](https://ekantipur.com/business/2022/07/19/165819470760119991.html), सरकारी क्षमता माथि [प्रश्न](https://ekantipur.com/news/2022/07/26/165879688119014052.html), [अब्यबस्थित प्रणाली](https://www.ratopati.com/story/244831/2022/6/12/embossed-number-plate-)को जानकारी दिने काम गरेको छ । यधपी यस्ता पहलहरुमा जनसमुदाय त्यसमा पनि बिपन्न, महिला, सिमान्तकृत, लैंगिक तथा यौनिक विविधता र अपाङ्गता भएको समुदायहरुलाई केन्द्रमा राखी नीति तथा कार्यक्रम नबनाइनु जसका कारण यी समुदायमा पर्न सक्ने र परेका असरहरुमा भने मिडिया लगायत सम्बन्धित पक्षको ध्यान खासै गएको देखिदैन । सरकाले अघि सारेको कार्यक्रमहरु नागरिक र समुदाय तहमा छलफल नगरी लागु गर्दा यस्ता कार्यक्रमहरु कसका लागि किन ल्याइन्छ भन्ने प्रश्नका साथै जनताको [प्रतिरोध](https://www.techpana.com/2022/129163/) र कार्य [असफलता](https://en.koshionline.com/newsdetails/49727)को समेत सामना गरिरहेको छ ।

## २) हाम्रो अभिव्यक्ति अधिकार

बर्ष २०२२मा सरकारले अघि सारेको [सामाजिक संजाललाई करको दायरामा](https://ekantipur.com/business/2022/07/14/165776139142042348.html) लाउने आर्थिक नीति तथा कार्यक्रम, प्रेस काउन्सिललाई [अनलाइन मिडिया नियमन](https://www.setopati.com/social/274683) गर्न मिल्ने आदेशले प्रेस स्वतन्त्रतासंगै हाम्रो अभिव्यक्तिको अधिकारलाई पनि नियमन र नियन्त्रण गर्ने देखिन्छ । हाम्रो [संचार माध्यममा राज्यको नियन्त्रण](https://nagariknews.nagariknetwork.com/opinion/977811-1666572065.html?click_from=category) हुने गरेको कुरा सरोकारवालाले महसुस गरेकै तथ्य हो । निर्वाचनको बेला उकेरा न्युज सर्भरमा अनधिकृत प्रवेश गरि राष्ट्रिय स्वतन्त्र पार्टीका नेताबारे एक समाचार [डिलिट गरिएको](https://twitter.com/ukeraanews/status/1598523063376744449?t=QIQyAPEkfkQPO229pxmNjg&s=19) र मुलधारका एक नेताको छोराको उम्मेदवारी माथि प्रश्न गर्दै लेखिएको [सेतोपाटिको एक समाचार हटाउन](https://en.setopati.com/political/159845) निर्देशन दिइएको खबरले पनि नेपालमा प्रेश र अभिव्यक्ति स्वतन्त्रता अझै बलियो हुन सकेको छैन भन्ने जनाउँछ । त्यस्तै [निर्वाचन मिडिया अनुगमन संयन्त्र](https://nayapatrikadaily.com/news-details/96926/2022-09-30) सहितको ‘प्रेस अफिस स्थापना तथा सञ्चालनसम्बन्धी कार्यविधि, २०७९’ले निर्वाचन आयोगले सोसल मिडियाको अनुगमन गर्दै निर्वाचन वरपरका नागरिक अभिव्यक्तिलाई पनि निगरानीमा राख्ने प्रयास गरेको थियो । जसमा आयोगले [सेना प्रहरी परिचालन](https://ekantipur.com/news/2022/09/30/166449909708419158.html) गर्ने समेत प्रयास गर्यो । आयोगले निर्वाचनका उम्मेद्वारहरुमाथि लान्छना पूर्ण अभिव्यक्ति र अभियान संचालन गरेको दावी गर्दै "[नो नट अगेन" अभियानको पेजलाई बन्द गर्नु](https://www.onlinekhabar.com/2022/10/1209513)  गर्नु पनि नागरिकको अभिव्यक्ति स्वतन्त्रता निषेध गर्ने [कार्य](https://www.onlinekhabar.com/2022/10/1209715) थियो । यसका साथै सत्ता र शक्तिमा रहेका उम्मेदवार र नेतालाई चुनावी आचारसंहितामा बाध्नु भन्दा बढी नागरिक अभिव्यक्तिको निगरानी र निषेध गर्ने काम [निन्दनीय](https://ekantipur.com/opinion/2022/10/30/1667095390392829.html) नै छ ।

त्यसै गरी कमेडियन अपूर्व क्षितिज सिंहको पक्राउलाई लिएर पनि अभिव्यक्ति स्वतन्त्रताको [बहस](https://kathmandupost.com/art-entertainment/2022/09/13/arrest-of-comedian-apoorwa-kshitiz-reignites-the-free-speech-debate) अझ फराकिलो र पेचिलो भएको हामीले पायौं । हरेक व्यक्तिको अभिव्यक्ति अधिकार संबिधान र कानुनले नै सुनिश्चित गरेको अवस्थामा कसैको पनि अभिव्यक्ति अपराधीकरण गर्नु न्यायपूर्ण र लोकतान्त्रिक समाजको लागि राम्रो होइन । त्यसो भनिराख्दा चाहे त्यो कुनै सोसल मिडिया पोस्ट या कला मार्फत नै किन नहोस् हाम्रा अभिव्यक्तिहरु सिमान्तकृत समुदाय प्रति संबेदनशील हुनु भने जरुरी छ । किनकि समाजमा महिलाद्वेष, जातीय उत्पीडन, यौनिक तथा सिमान्तकृतहरु माथिको भेदभाव अझै कायम नै छ र त्यस्तो अभिव्यक्तिले उत्पीडित बर्गहरु अझै उत्पीडन र दमनमा नपरुन् या परेको महसुस नगरुन् र त्यस्तो अभिव्यक्तिले उत्पीडनको भाष्यहरु बलियो बनाउने या पुनरुत्पादन गर्ने काम नहोस भनेर सबैले बिचार गर्नु आवश्यक छ । उत्पीडनको भाष्य कसरी पुनरुत्पादन हुन्छ भन्ने बुझ्नको लागि बलात्कार आरोपितलाई [पक्षपोषण](https://nepallive.com/story/287407) गर्ने खालका यस्ता गीतहरु सार्वजनिक भएको कुरालाई उदाहरणको रुपमा लिन सकिन्छ । जुन अभिव्यक्ति स्वतन्त्रताको नाममा अर्को बिडम्बना पनि हो ।

त्यस्तै गरि राष्ट्रिय परिचय पत्रका लागि फोटो खिचाउदा [पालन गर्नु पर्ने मापदण्ड](https://www.bbc.com/nepali/news-62092529)हरु बारे पनि सामाजिक संजालमा बाक्लै बहस भयो । सरकारी नीति नियमको आधारमा व्यक्तिको निजि र यौनिक अभिव्यक्तिमाथि निषेध गरिएको यो पहिलो घटना भने होइन । ["पापाकी परी"](https://nepalsamaya.com/music/2022-08-05-164539) नामक तीज गीतमा एक महिला कलाकारले पेटिकोट लाएर नाचेको र आफ्नो सुहागरातको परिकल्पना गरेको गीतको शब्द "अश्लील" भएको ठहर्याई सृजनात्मक टोलीमाथि [कारबाही](https://kathmandupress.com/detail/68842) प्रयास गरियो जुन कलात्मक यौनिक अभिव्यक्तिमाथि कै बन्देज थियो । त्यस्तै समाजमा "अश्लीलता" फैलाएको भन्दै एक [युटूबरलाई पक्राउ र कारबाही](https://nepallive.com/story/285670) गरेको घटनाले पनि हाम्रो कानुनमा समेत अभिव्यक्ति र यौनिक अभिव्यक्तिलाई अपराधीकरण गरिएको कुरा स्पष्ट गर्छ । यहाँ पक्राउ परेका युट्युबरले युवाहरु माझ उनीहरुको अनुमति लिएर नै यौन र नीजि जीवनका प्रश्नहरु सोध्ने गरेको र मनोरंजन प्रदान गर्दै आएको पाउन सक्छौं । जुन पितृसत्तात्मक चरित्र भएको राज्य, कानुन र समाजलाई पाच्य नभएको कारण कथित अश्लीलताको नाममा उनको र संलग्न युवाहरुको अभिव्यक्तिलाई निषेध गरिएको पाउन सकिन्छ ।

अर्को तर्फ एक युवासमुहले टिकटकमार्फत देशको सामाजिक, आर्थिक, सांस्कृतिक लगायत विभिन्न क्षेत्रमा असर गरेकोले उक्त एपलाई निषेध गर्न प्रदेश प्रमुख र मुख्यमन्त्रिलाई ज्ञापन पत्र बुझाएको खबर आयो । उनीहरुका अनुसार टिकटकले दिन दिनै अश्लीलता र अभद्रता फैलाईरहेको हुनाले यसलाई [प्रतिवन्ध](https://www.setopati.com/social/281878) गर्नु पर्ने माग थियो जुन सरासर व्यक्तिको यौनिक र समग्र अभिव्यक्तिमाथिको प्रतिवन्धको प्रयास हो भनेर सम्बन्धित पक्षले नबुझेको देकिन्छ । टिकटक लगायत कुनै पनि सामाजिक संजाल प्रतिवन्द गरेर सामाजिक बिकृति घट्दैन बरु यस्तो कामबाट व्यक्तिले आफ्नो हिसाबले सामाजिक संजालमा आफ्नो विचार र अभिव्यक्ति पोख्ने र पद अनि शक्तिमा रहेकालाई खुलेआम प्रश्न गर्ने शक्ति भने गुमाउछ ।

## ३) गोपनीयताको गफ :

संविधान र गोपनीयता सम्बन्धि कानुनमा गोपनीयताको अधिकार सुनिश्चित भएसंगै सरकार र तिनका निकायहरु नागरिकको गोपनीयताका लागि संबेदनशील हुने अपेक्षा राखिन्छ । तर नेपाली मिडियामा प्रकाशित [सरकारी वेब पोर्टल असुरक्षित](https://nepallive.com/story/210495) शिर्षकको समाचारले यसमा केहि संशय अवश्य निम्त्याउछ । त्यसमाथि डिजिटल नेपाल फ्रेमवर्क अन्तर्गत सबै सेवा सुबिधा डिजिटाईज र डिजिटलाइज गर्ने प्रयास गरिरहेको सरकारले आफुले संकलन गरेको नागरिकको सूचना र तथ्यांक जस्तै राष्ट्रिय परिचय पत्र, सुचना इत्यादिको सुरक्षा र गोपनीयता कायम राख्ने कुरालाई प्रश्न गर्नु आवश्यक छ । यहाँनिर सरकारले आफ्नो वेबसाइटलाई बलियो र सुरक्षित बनाउने मात्र होइन नागरिकका कम भन्दा कम सूचना संकलन, भण्डारण र अपलोड गर्ने नीति लिनु जरुरी छ ।

चुनावी माहोलमा पार्टी र तिनका उम्मेदवारबाट नागरिकको व्यक्तिगत मोबाइल नम्बरमा [म्यासेज](https://twitter.com/bodyanddata/status/1582300604856414208), [भ्वाइस् कल](https://www.techpana.com/2022/139747) गरि भोट माग्ने काम भएसंगै यसले मतदाता र नागरिकको गोपनीयताको कानुन र हक समेत हनन भएको छ । यसै सन्धर्भमा निर्वाचन आयोगको आफ्नो वेबसाइटमा मतदाताको गोप्य र संबेदनशील सुचना जस्तै नाम, ठेगाना, मतदान केन्द्र इत्यादि नागरिकहरुको सुसूचित अनुमति बिना [प्रकाशित](https://www.techpana.com/2022/139323) गरियो । जुन मतदाताहरुको गोपनीयता र उनीहरुको भोटलाई समेत प्रभाव पार्ने [गतिविधि](https://techpana.com/2022/139532) थियो । अन्य देशहरुमा मतदातालाई प्रभावित पार्नका लागि पार्टी र [उम्मेदवारहरुले सामाजिक संजाल मार्फत व्यक्ति बिशेष राजनीतिक बिज्ञापनहरु सम्प्रेषण गर्ने](https://jhannaya.nayapatrikadaily.com/news-details/1899/2022-11-12) गरेको उदाहरणहरु प्रशस्तै छन् । हाम्रो देशमा पनि पार्टीहरुले मोबाइलमा म्यासेज गर्नु त्यस्तै अभ्यास भएको मान्न सकिन्छ र निर्वाचन आयोग जस्ता सरकारी पक्षबाट व्यक्तिगत सूचना बाहिरिन सक्ने सम्भावना समेत छ । यसै सन्धर्भमा बडी एण्ड डाटा लगायत नागरिक समाजको पहलमा निर्वाचन आयोग समक्ष मतदाताको गोपनीयता सुनिश्चित हुनुपर्ने र वेबसाइटमा भएको सूचनामा सार्वजनिक पहुँचको सट्टा सम्बन्धित व्यक्तिले मात्र पहुँच राख्न मिल्ने माग सहितको [ज्ञापन पत्र](https://bodyanddata.org/%E0%A4%A8%E0%A4%BF%E0%A4%B0%E0%A5%8D%E0%A4%B5%E0%A4%BE%E0%A4%9A%E0%A4%A8-%E0%A4%86%E0%A4%AF%E0%A5%8B%E0%A4%97%E0%A4%B2%E0%A4%BE%E0%A4%88-%E0%A4%AE%E0%A4%A4%E0%A4%A6%E0%A4%BE%E0%A4%A4%E0%A4%BE/) बुझाउने काम भयो । प्रतिक्रियामा त्यस्ता सूचना सार्वजनिक हुनुपर्ने कानुन भएको र जो कसैले पनि त्यस्तो सुचना मागेको खण्डमा आयोगले दिनुपर्ने र कानुन परिवर्तन नभई केहि गर्ने नसकिने जानकारी प्राप्त भयो । यसबाट पनि कानुन र राज्यका निकायसंगै गोपनीयताको बिषय त्यति संबेदनशील तरिकाले लिएको देखिंदैन । यधपी गोपनीयताको बिषय शक्ति र सत्ताका नजिक रहेकाहरु माथि यदाकदा [प्रश्न गर्ने](https://ekantipur.com/news/2022/06/13/165508065656536762.html) संगै उनीहरुको कर्तुत [बचाउ](https://www.setopati.com/politics/278477) र अपराध आरोपित प्रतिको [सहानुभूति](https://ujyaaloonline.com/story/75947/2022/9/20/writ-related-accused-of-war-crimes)को बिषय भने बन्ने गरेको छ ।

गोपनीयताको गफ गर्दा नेपाल सरकारले [राष्ट्रिय सुरक्षालाई बलियो बनाउने नाउँमा](https://ekantipur.com/news/2022/04/10/164955291391847851.html), नागरिक र ['अवाञ्छित गतिविधिहरू गर्न नदिने'](https://www.bbc.com/nepali/news-61690781) गरी सिमान्तकृत समुदायलाई निगरानीमा राख्ने गरेको पनि हामीले ख्याल गर्नुपर्छ । जसमा सिमान्तकृत समुदायको गोपनीयता संगै उनीहरुको धार्मिक, राजनीतिक अभिव्यक्ति स्वतन्त्रतामा पनि यस्ता निगरानीले असर गरेको छ ।

यसका अलावा, सरकारबाट जारी सबैखाले कानुन जस्तै [‘नेपाल विशेष सेवाको गठन र सञ्चालन सम्बन्धी कानुनलाई संशोधन र एकीकरण गर्न बनेको विधेयक’](https://www.onlinekhabar.com/2022/08/1167872), [तथ्यांक ऐन](https://thehimalayantimes.com/nepal/statistics-bill-to-make-data-system-effective) र सरकारी सुबिधाहरु जस्तै [ई सिम](https://ekantipur.com/business/2022/09/22/166384422728387764.html), [निस्क्रिय सिमको पुनर्वितरण र प्रयोग](https://www.onlinekhabar.com/2022/12/1235157), [राष्ट्रिय परिचयपत्रको छपाई](https://ekantipur.com/news/2022/05/09/165209779419277901.html) , [इम्बोसड नम्बर प्लेट](https://www.techpana.com/2022/129163/) , [ई हाजिरी](https://www.techpana.com/2022/138368/), [अनलाईन सरकारी सेवा](https://www.setopati.com/politics/273471), [डिजिटल भुक्तानी](https://biznessnews.com/posts/1846), [नागरिक एप](https://www.techpana.com/2022/116055/) इत्यादि सरकारी निगरानी रहित र गोपनीयताको ग्यारेन्टी सहित हुनु पर्ने पहल र बहस भने यदा कदा भए पनि प्रभावकारी तरिकाले अझै हुन सकेको छैन । झनै सरकार, नीजि क्षेत्र र सरोकारवालाको डिजिटल नेपाल निर्माणको अवधारणा भनेकै सके सम्म धेरै डाटा संकलन गर्नु र सरकारी - सरोकारवाला निकायबीच समन्वय र बिकासका कार्यका लागी ति डाटा नागरिकमाथि पर्न सक्ने हानीलाई वेवास्ता गरी एक अर्कालाई [सेयरिंग](https://ekantipur.com/business/2022/05/03/165154265324724784.html) गर्नु हो भन्ने छ । जुन बिकासको नाममा सतही बुझाइ मात्र हो ।

## ४) प्रविधिमा आधारित /अनलाइन हिंसा

[अनलाइनमा हुने](https://khabardabali.com/news/328153) हिंसा र [साइबर अपराध](https://pahilopost.com/content/20220823093225.html) सम्बन्धी [समाचारहरुले](https://rajdhanidaily.com/id/58787/) सन् २०२२ मा पनि [प्रसस्त](https://www.techpana.com/2022/119426/) स्थान पाएको देखिन्छ । यसको मतलब समाजमा अनलाइन हिंसा ब्याप्त छ । यस्ता कति हिंसाहरु रिपोर्टिंग मै न आउने कुरा पनि हामीले बिर्सिनु भने हुदैन । जसको मुख्य पीडित भनेको [महिला र बालबच्चा](https://www.himalkhabar.com/news/129453) नै हुने गरेको छ । यसमा थप भन्नु पर्दा दलित, जनजाति, लैंगिक तथा यौनिकताका आधारमा सिमान्तकृत र अभियन्ताहरु पनि यी मुद्धाहरुमा [बोलेकै भरमा](https://rajdhanidaily.com/id/69707/) [अनलाइन हिँसा पीडित](https://jhannaya.nayapatrikadaily.com/news-details/1734/2022-05-28) हुने गरेको हामी पाउन सक्छौं । एक अध्ययनले [महिला पत्रकारमाथि हुने अनलाइन हिँसा](https://khabarhub.com/2022/30/456148/) पनि कति व्यापक र जटिल छ भन्ने उजागर गरेको छ । यसको मूल कारण भनेको हाम्रो विद्यमान सामाजिक सांस्कृतिक शक्ति संरचना नै हो । जसमा महिला र बच्चाहरुको स्वायत्तता र एजेन्सी स्वीकार नगर्ने र उनीहरुलाई दमन गरि राख्ने प्रवृत्ति छ । महिलाहरुले काला चस्मा भन्ने गीतमा [हुक स्टेप च्यालेन्ज](https://ekantipur.com/news/2022/08/28/166167105085733246.html) गरे पछी आएको पितृसत्तात्मक र स्त्रीद्वेशी कमेन्टहरुले पनि यो कुरा अझै प्रमाणित गर्छ । त्यस्तै जसले जसरी पनि उनीहरुलाई उपयोग र प्रहार गर्न सक्ने या गर्न खोज्ने हुँदा उनीहरुलाई समाज र घर परिवारमा बिशेषत पुरुषहरुले संरक्षण गरेर राख्नु पर्ने भाष्य पनि जबर्जस्त छ । जुन उनीहरुको स्वतन्त्रता र हिँसारहित बाँच्न पाउने अधिकारको लागि हानिकारक छ ।

सोसल मिडियामा हिँसा भोग्नेहरुको जमात जति छ त्यसैलाई प्रयोग गरेर आफूमाथि भएको हिँसा र आफ्नो पीडकलाई [सार्वजनिक](https://thehimalayantimes.com/kathmandu/freelance-make-up-artiste-alleges-beauty-pageant-organiser-drugged-raped-her) गर्ने कामहरु पनि हुदै आएको हामी पाउछौं । टिकटक मार्फत आफुलाई बिगतमा भएको यौन हिँसाको घटना सार्वजनिक गर्दा सामाजिक संजालको नियम (कम्युनिटी गाइडलाइन) मिचेको बहानामा एक सर्भाइभरको टिकटक भिडियो सुरुमा हटाईएको पनि थियो । सोसल मिडियाबाट हुने यस्तो प्रकृतिको सेन्सरशिप/कन्टेन्ट मोडरेसन महिला या सिमान्तकृत समुदायको अभिव्यक्ति स्वतन्त्रताको बाधक त हो नै संगसंगै यसले सोसल मिडियाहरुको महिला तथा सिमान्तकृतहरुको मुद्धाहरु प्रतिको उदासिनता पनि देखाउछ । जुन सामाजिक शक्ति संरचना र सोसल मिडिया कम्पनिको संचालकमा कस्तो बैचारिकी र बर्गीय, लैंगिक इत्यादी जमातको बर्चस्व छ भन्नेमा पनि भर पर्छ भनि हामीले हेक्का राख्न सक्छौं ।

यौनहिँसा बिरुद्दको प्रतिक्रियामा महिला र [सरोकारवालाहरु](https://www.nayapatrikadaily.com/news-details/84614/2022-04-18) पक्षले संगठित तरिकाबाट अफलाइन र अनलाईन मार्फत् प्रतिकार र [खबरदारी](https://www.bbc.com/nepali/news-61674458) गर्दै रहे जसले कानुनी सुधारको [बहस](https://myrepublica.nagariknetwork.com/news/parliamentarians-demand-wider-discussions-on-statute-of-limitation-on-rape-cases/)लाई पनि प्रोत्साहन गर्यो । बहसका बीच [पीडितको गोपनीयता](https://kharibot.com/news-details/100834/2022-03-04) को ख्याल गर्नु पर्ने आवाज र सरोकारवालाको पहल पनि सामुन्ने आयो । जुन सकारात्मक र आवश्यक पनि छ । तर कडा प्रतिकार र आवाजका बाबजुद पनि शक्ति र सत्तासंग नजिक पीडकहरुमा यी प्रतिकारको केहि असर नगर्ने [तथ्य](https://ekantipur.com/entertainment/2022/07/27/16589107478679401.html) अर्को बिडम्बना हो । त्यसकारण पनि कानुनी सुधार र कारबाही गरेर मात्र समग्र हिँसाको स्वरूप बदलिदैन । बरु सामाजिक संरचनाको पुनर्निर्माण र शक्तिको पुर्नवितरण गर्नु अपरिहार्य छ जसले महिला र सिमान्तकृतमाथि हुने संरचनात्मक हिँसा र दमन रोक्न सघाउ पुर्याउनेछ ।

## ५) अनलाइनमा सिमान्तकृतका मुद्धाहरु

यो बर्ष मिडियामा महिला र सिमान्तकृत बिशेष गरि [अपांगता भएका व्यक्तिहरु](https://ekantipur.com/pradesh-7/2022/07/05/165698514946655535.html) माथि भएको हिँसा र [यौन हिँसा](https://ekantipur.com/news/2022/07/11/165750162350846045.html), [यौनिक तथा लैंगिक बिबिधता भएका व्यक्तिहरुको समुदायको सवाल](https://nagariknews.nagariknetwork.com/opinion/855821-1655342214.html?click_from=category), [मधेशको नागरिकता सम्बोधन](https://ekantipur.com/news/2022/07/23/165853679423518406.html) जस्ता बिबिध सिमान्तकृतका सवालहरुमाथि टिप्पणी र समाचारहरु समेत छापिएको हामी पाउन सक्छौ । सोसल र अनलाइन मिडिया मार्फत दलित र सिमान्तकृत समुदायका व्यक्तिहरुको [नागरिकतामा अपमानजनक थर](https://www.nayapatrikadaily.com/news-details/94011/2022-08-22)को बिषय उठे पछी जिल्ला प्रशासन कार्यालय त्यसलाई सच्याउन बाध्य भएको समाचार यो बर्ष उल्लेखनीय रह्यो । तर थर सच्चिए संगै त्यसले के सदियौ देखि समुदायमाथि भएको दमनलाई ठिक गर्छ त भन्ने प्रश्न अझै कायम नै छ । यहि बहसमा थप [राष्ट्रिय परिचयपत्र वितरण गर्दा जाति बिशेष अपमानजनक थर](https://www.nayapatrikadaily.com/news-details/91884/2022-07-26) सच्याउनु पर्ने माग पनि उठेको कुरा सकरात्मक छ ।

सामाजिक संजाल हाम्रो बास्तविक समाज भन्दा अलग छैन र यहाँ महिला, दलित, सिमान्तकृतमाथिको दमन, हिँसा व्यापक तरिकाले सम्प्रेषण हुने कुरा पारलैंगिक र [मधेशी महिला](https://ekantipur.com/news/2022/09/15/166320915326187495.html)माथि [बच्चा चोरीको आरोप](https://www.setopati.com/social/282210) लगाई कुटपिट र आक्रमण गरेको घटनाबाट समेत पुष्टि हुन्छ । अर्कोतर्फ समाज मनुवादी र जातीगत हिसाबले [दमनकारी](https://nayapatrikadaily.com/news-details/95789/2022-09-14) छ जसमा [दलित महिलामाथि हुने यौन हिँसा](https://ekantipur.com/news/2022/09/15/16632050850927114.html)ले खासै महत्व नपाउने कुरा पनि [उल्लेखनीय](https://www.ukeraa.com/news/2022/09/06/23066) हुन आउछ ।

यधपी मिडियामा आउने खबरहरु कस्तो नजरियामा कुन भाषामा र कसलाई केन्द्रमा राखेर लेखिन्छन् या सम्प्रेषण गरिन्छन् भन्ने बिषयले पनि महत्व राख्छ । इन्टरनेट र डिजिटल पक्षबारे बहस गरिराख्दा इन्टरनेट एकदमै डरलाग्दो र डिप्रेशनको बिकराल कारण भएको [अध्ययन निस्कर्ष](https://kharibot.com/news-details/120938/2022-09-18) जस्तो एक पक्षीय भाष्य मात्र नभई यो कतिको लागि विभिन्न आनन्द र अवसरको थलो पनि हो भन्ने कुरा बलियोसंग आउन आवश्यक छ । मिडियाले समाजमा भएका [बर्गीय उपेक्षा](https://ekantipur.com/news/2022/10/11/166545032720925344.html), [सक्षमतावादी सोच](https://ekagaj.com/article/thought/119296/), [लैंगिक असमानता](https://www.himalkhabar.com/news/133327) र [विभेद](https://www.bbc.com/nepali/news-63554375)का [प्रमाणहरु](https://en.koshionline.com/newsdetails/70079) खोतल्ने काम भने अझै जारी राख्नुपर्छ ।

##  ६) निष्कर्ष :

बडी एण्ड डाटाले यस समीक्षात्मक प्रतिवेदन मार्फत् नेपाली परिवेशमा प्रविधी र मानव अधिकार/डिजिटल अधिकारको अवस्था कस्तो छ भन्ने मापन र चर्चा परिचर्चाको प्रयास गर्दै गर्दा नेपाली मिडियामार्फत डिजिटल अधिकार सम्बन्धि हामीले पाएको मुख्य प्रवृत्ति र निष्कर्ष निम्न छन् :

* सरकार र नीजि क्षेत्रको पहलमा सबै क्षेत्रलाई इन्टरनेट र प्रविधिसंग जोडी डिजिटाईज र डिजिटलाइजमार्फत नै बिकासको परिकल्पना गरिएको देखिन्छ तर त्यस्तो पहलमा महिला तथा सिमान्तकृत समुदायमा पर्न सक्ने प्रभाव या असरहरु भने ध्यान दिइएको पाइन्दैन । भौतिक बिकासमा जसरी महिला र सिमान्तकृत समुदायको वास्ता गरिदैन र उनीहरु छुट्न पुगी प्रभावित बन्ने गर्छन्, त्यसरी नै डिजिटलाइजेसनको बिकाश क्रममा पनि यहि नियति दोहोरिएको भेटिन्छ । साथै डिजिटलाइजेसन प्रक्रियामा नीजि क्षेत्रको धेरै नै संलग्नता र सक्रियता देखिन्छ । बिशेष गरी बैंकिंग कारोबार, ब्यापारका लागि विभिन्न एप, सफ्टवेयर निर्माणका पहल र नीतिगत छलफलमा समेत सरकार र शक्तिको नजिक रही काम भई रहेको देखिन्छ ।
* सरकार, नीजि क्षेत्र र समाज आफैमा पनि डिजिटल अधिकारहरु जस्तै अभिव्यक्ति स्वतन्त्रता, अनलाइन गोपनीयता, हिँसा रहित बाँच्न पाउने हकको चेतनाको कमि या बेवास्था देखिन्छ । जसले गर्दा महिला र सिमान्तकृत समुदायमा यसको ज्यादा असर र हानी परिरहेको छ ।
* इन्टरनेट र सामाजिक संजाल कै कारण समाजमा अपराध, यौन हिँसा या डिप्रेसन बढेको भन्ने सतही भाष्यको बिगबिगी देखिन्छ जसलाई मिडियाले पनि उत्पादन र पुनरुत्पादन गरेको छ जुन एकतर्फी र हाम्रो डिजिटल अधिकारको प्रयोगलाई खतरामा पार्ने खालको हुन सक्छ । यस्तो एक पक्षीय भाष्य मात्र नभई इन्टरनेट कतिको लागि विभिन्न आनन्द र अवसरको थलो पनि हो भन्ने कुरा बलियोसंग आउन आवश्यक छ ।
* महिला र सिमान्तकृतको पक्षमा सकारात्मक शिर्षक सहितका उल्लेखनीय रिपोर्टिंगहरु भएको हामीले पायौं । बिशेषगरी महिला पत्रकारहरुको संलग्नता र प्रयास यसमा राम्रो देखिन्छ । यधपी महिला र सिमान्तकृत समुदायको यौनिक अभिव्यक्ति र शरीरलाई कथित अश्लीलताको संज्ञा दिंदै बिशेष गरी अनलाइन हिँसा सम्बन्धित समाचारहरु लेखिनुले भने पुन: पितृसत्तात्मक सोचलाई नै बढावा दिनुका साथै हाम्रो अभिव्यक्ति र अधिकार कटौती हुने खतरा भने रही नै रहेको छ ।

# अनुसूची १) अनुगमन गरिएको मिडियाहरु :

टेकपाना,रातोपाटी,द रेकर्ड, देश सञ्चार,कान्तिपुर,गोरखापत्र,आइ.सि.टी. फ्रेम म्यागजिन, खरीबोट

न्युज् २४,नेपाल लाईव,राजधानी,नागरिक दैनिक,हिमालखबर, ईमेजखबर, अन्लाईन खबर,फरकधार

नयाँपेज, बि.बि.सि. न्युज् नेपाल, नेपालीटाईम्स, विकासन्युज्,, न्युज् ओफ नेपाल, नेपालपाना, लोकान्तर, अर्थ-डबली, सेतोपटी,सौराहा अन्लाईन , मकालुखबर, हाम्रा कुरा, कारोबार डेली , घटना र विचार, अन्नपूर्ण पोस्ट ,फाईनेनसीअल नोटिसेस, काठमाडौँ प्रेस,बीजमान्डु, शिलापत्र,स्मार्ट पालिका,आर्थिकन्युज्, कोशीअन्लाईन,केन्द्रबिन्दु, उज्यालोअन्लाईन,अर्थ सरोकार, बेंककिंग खबर, नयाँपत्रिका, थाहाखबर, नेपालीपैसा, देशसञ्चार, हिमालखबर, १२खरी, पहिलोपोस्ट, राईजिंग नेपाल, माई रिपब्लिका

# अनुसूची २ ) अध्ययन विधी:

यस प्रतिवेदन मार्फत् सन् २०२१ को वर्षभरी नेपाली परिवेशमा डिजिटल अधिकारको अवस्था कस्तो रह्यो भनी विश्लेषण गरेका छौ । जसमा मुख्य अनलाईन मिडियामा प्रकाशित डिजिटल माध्यम, इन्टरनेट, प्रविधी इत्यादीसँग सम्बन्धित समाचार तथा बिचार विमर्शहरुको अनुगमन, संकलन, अध्ययन र विश्लेषण गर्यौं । जम्मा ६०७ संख्यामा संकलित समाचारहरुलाई विगतमा त्रैमासिक संक्षिप्त प्रतिवेदनहरु पनि प्रकाशन र संप्रेषण गर्यौं । यस वार्षिक मिडिया अनुगमन प्रतिवेदनमा तीनै त्रैमासिक र समग्र अनुगमनबाट आएको विश्लेषणलाई उल्लिखित मुद्धाहरुमा विभाजित गरी प्रस्तुत गरेका छौं । यद्यपी यस अनुगमन र प्रतिवेदन लेखनमा समाचारको संख्या भन्दा त्यसले उठाएको बिषयलाई गुणात्मक बिधिबाट विश्लेषण गरेका छौं .

*नोट : यस अनुगमन प्रतिवेदन हाम्रो एक्लै संस्थागत पहलबाट भएको हो । यधपि भुलचुकको सम्भावनालाई स्वीकार गर्दै केहि सुझाव वा प्रतिक्रिया भए communication@bodyanddata.org मार्फत इमेलमा सम्पर्कका लागी आग्रह गर्दछौं ।*

धन्यवाद !